ВЪПРОСИ И ОТГОВОРИ ПО ПРОЦЕДУРА 

№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"

ОТГОВОРИ НА ВЪПРОСИ № 68 -  72
ПОЛУЧЕНИ В ПЕРИОДА 03.08.2011 г. – 04.08.2011 г.

И ПУБЛИКУВАНИ НА 12.09.2011 г.
ВЪПРОС № 68) 
Здравейте,

 

бих искала да задам следните въпроси във връзка с процедура BG161PO003-2.1.12 „Покриване на международно

признати стандарти и въвеждане на системи за управление в предприятията”:
1)    Допустими ли са разходите, ако консултантът по изготвяне на проектното предложение е физическо лице на граждански договор, а не фирма? 
2)    Има ли стандартни бланки/формуляри за а) офертите за консултантски услуги за предварителен анализ, подготовка, изграждане и въвеждане на стандартизирани системи за управление и съответно за б)офертите на сертифициращите организации?
Благодаря предварително!
С уважение,
Б. Стойчева
 

 

3.8.2011 г.

ОТГОВОР № 68)
Уважаема г-жа Стойчева,

1) Да, допустимо е консултантът да е физическо лице на граждански договор.

2) В случай, че за определянето на изпълнител трябва да проведете процедура съгласно чл. 7 от Постановление №55 на МС от 12.03.2007 г. (открит избор,  договаряне с публикуване на пояснителен документ, договаряне без публикуване на пояснителен документ)  следва задължително да използвате утвърдените от министъра на финансите образци на оферта, техническа оферта и финансова оферта, приложения 3.3, 3.6 и 3.7 към Оперативното ръководство. При определянето на изпълнител чрез събирането на 3 оферти няма стандартизирани бланки, но те трябва да включват някои задължителни елемента - име и адрес на оферента; техническа спецификация, съответстваща на запитването за оферта, изпратено от кандидата; цена на активите, вид на валутата, единична цена и обща стойност, включително описание на ДДС; срок на валидност на офертата и да бъде подписана.
ВЪПРОС № 69) 
Молим за Вашите допълнителни разяснения по отношение на Раздел I, точка 3.7 от Формуляра за кандидатстване:

I. Във връзка с изискването да представим информация относно опита и квалификацията на служителите, които ще участват в изпълнението на дейностите, свързани с въвеждането и поддържането на съответствието с изискванията на стандартизираните системи за управление и/или системите за управление на ресурсите в предприятията (ERP системи), и/или системите за управление на работата с клиенти (CRM системи), и/или друг вид системите за управление на производствените ресурси (MOM системи), и/или друг вид системи за управление на предприятията, и/или с изискваниятра за постигане на продуктово съответствие или на добрите производствени практики, предвидени за въвеждането на проекта.
ВЪПРОС 1: Как описваме опита и квалификацията на служителите, които все още не са назначени от Кандидата към момента на кандидатстването?
II. Във връзка с изискването за представяне на визия за поддържане на въведените по проекта системи за управление, европейски/международни стандарти, добри производствени практики след изпълнението на проекта.
ВЪПРОС 2: Когато за Кандидата е икономически по-ефективно да възложи тази дейност на външна фирма (out-sourcing/аут-сорсване) вместо той сам да я извършва – допустимо ли е това да бъде изрично посочено във визията за поддържане на въведените системи за управление? И как ще гледа Оценителната Комисия на такава визия, включваща външна фирма?
Нели Василева-Мейн, 03.8.2011 г.
ОТГОВОР № 69)
Уважаема госпожо Василева-Мейн,

1. Ако в допълнение на служителите, посочени че ще участват в изпълнението на дейностите, свързани с въвеждането и поддържането на съответствие с изискванията на системите за управление, европейски/международни стандарти, добри производствени практики, кандидатът възнамерява да назначи и други служители, то следва във Формуляра за кандидатстване да  се  посочат минимални изисквания по отношение на опита и квалификацията на лицата, които предстои да бъдат наети за изпълнение на въпросните дейности. Следва да имате предвид, че съгласно чл. 1.8. от Общите условия на договора за предоставяне на безвъзмездна финансова помощ (Приложение З) в случай на новоназначени служители по проекта, бенефициентът има ангажимент да запази новооткритите работни места по проекта за срок от минимум три години след края на неговото изпълнение. Допълнително на етап изпълнение на проекта ще бъде проверявано дали новоназначените служители покриват минималните изисквания за опит и квалификация, които са били заложени спрямо тях във Формуляра за кандидатстване. 
2. В раздел I, т. 7.3. от Формуляра за кандидатстване кандидатът следва да представи информация относно начините за осигуряване на устойчивост по отношение на внедрените по проекта системи за управление, европейски/международни стандарти, добри производствени практики, включително и по отношение на това дали се предвижда увеличаване на наличния административен капацитет, разширяване обхвата/надграждане на резултатите по проекта и др. 
С оглед на това, че в същата точка от Формуляра за кандидатстване следва да се представи информация относно служителите, които ще участват в изпълнението на дейностите, свързани с въвеждането и поддържането на съответствието с изискванията на въпросните системи за управление, европейски/международни стандарти, добри производствени практики, то се предполага че именно посочените в тази точка лица, представители на кандидата, ще имат основно отношение към процеса по последващо поддържане на това съответствие. В тази връзка кандидатът може да предвиди и дейности, свързани с възлагането на трети лица като осъществяване на периодичен одит, услуги по ресертифициране, разширяване на въведените софтуерни системи за управление с нови модули  и други, но основните ангажименти, свързани със запазване на постигнатите резултати по проекта и осигуряване на тяхната устойчивост са отговорност на кандидата.

ВЪПРОС № 70) 
Уважаеми Госпожи и Господа,

Част от проектната ни идея по схема BG161PO003-2.1.12 „Покриване на международно признати стандарти и въвеждане на системи за управление в предприятията” е придобиване на допълнителен модул към вече съществуваща и въведена в предприятието система за управление на ресурсите (ERP). Фирмата, разработила софтуерната система е единствената, която може да разработи и въведе допълнителни модули към нея. 
1) Достатъчно ли е това да бъде обосновано в раздел II, т. 5.1., т.5.2.2. и т. 5.3. от Формуляра за кандидатстване? 
2) Възможно ли е да не се провежда процедура по ПМС №55 от 12.03.2007г. за изпълнението на тази дейност?

Благодаря Ви предварително!

С уважение, Marina Pavlova, 03.8.2011 г.
ОТГОВОР № 70)

В съответствие с Насоките за кандидатстване, т. 2.4, при избора на изпълнител бенефициентът трябва да прилага ПМС №55 от 12.03.2007 г. Съгласно постановлението, във всички случаи, когато предвидената стойност за доставки и услуги надвишава 50 000 лв. задължително се прилага процедурата открит избор. В допълнение,  от чл. 7.1. от Договора за безвъзмездна финансова помощ следва: „…във всички случаи, когато предвидената стойност на разходите за услуги/доставки, включително съфинансирането от страна на бенефициента без ДДС е до 15 000 лева (петнадесет хиляди лева) включително, бенефициентът е длъжен да събере не по-малко от 3 (три) оферти, които съдържат техническо и финансово предложение, с оглед спазване на принципите за добро финансово управление“. 

В случаите на събиране на не по-малко от три оферти, представянето на една оферта се допуска само, когато предвиденият за закупуване актив/и и/или предвидената за ползване услуга/и могат да бъдат доставени/извършени само от един доставчик/изпълнител, което следва да бъде надлежно обосновано от кандидата в раздел II, т. 5.1, т. 5.2.2 и т.5.3 от Формуляра за кандидатстване. При започване на изпълнението на договора безвъзмездна финансова помощ, бенефициентът следва да отправи мотивирано искане пред Договарящия орган за разрешение за събиране на по-малък брой оферти (чл.12, ал.6 от ПМС №55 от 12.03.2007 г. ). 

За да е изпълнено горното условие, Вие следва мотивирано да обосновете, в своето проектно предложение, това фактическо положение. Изразената по-горе от Вас информация не обосновава в пълна степен представянето само на една оферта, тъй като за разработването на допълнителния модул практически е възможно да бъдат получени оферти и от други фирми, предлагащи подобни услуги, които да бъдат приложени към проектното предложение.
ВЪПРОС № 71) 
Здравейте,

Като кандидат, подготвящ проектно предложение по процедура BG161PO003-2.1.12, бихме искали да отправим запитване за разяснение по процедурата за избор на изпълнител за "Консултантски услуги по изготвяне на проектното предложение". Въпросът ни е: това задължителна процедура ли е при подаване на проектното предложение, т.е. задължително ли трябва да ползваме услугите на консултантска фирма, която да изготви проектното ни предложение ? Предвидена ли е възможност, в която кандидатът да изготви проектното предложение със собствен ресурс, без да използва услугите на външен изпълнител? В публикуваните Насоки за кандидатстване,  сред задължителните придружителни документи, които кандидатът за безвъзмездна финансова помощ трябва да представи, присъства и условието за "Най-малко две оферти за всяка отделна консултантска услуга и/или услуга за сертифициране". 
Очаквам Вашия отговор.
Поздрави, Самуил Наумов
4.8.2011 г.

ОТГОВОР № 71)

Уважаеми г-н Наумов,

Използването на консултантски услуги за изготвяне на проектното предложение не е задължително. Вие (Вашата компания) можете сами да изготвите проектното предложение, като в този случай, обаче, не можете да включите разходи по изготвяне на проектното предложение в бюджета. При това положение отпада и необходимостта от представяне на две оферти за консултантските услуги по изготвяне на проекта. 
В случаите, когато кандидатът използва консултантски услуги за изготвяне на проектното предложение бенефициентът трябва да представи събраните най-малко 3 оферти (стр. 27 от Насоките за кандидатстване, чл. 7.4 от договора за безвъзмездна финансова помощ), за да докаже избора на консултантска фирма за изготвяне на проектното предложение 
ВЪПРОС № 72) 
Здравейте,

Моля да уточните начинът на изчисление на критериите в раздел "II. Критерии за техническа оценка на проектните предложения" от Приложение Д "КРИТЕРИИ И МЕТОДОЛОГИЯ ЗА ОЦЕНКА НА ПРОЕКТНИ ПРЕДЛОЖЕНИЯ", а именно да представите конкретните формули за пресмятане на показателите от II. Икономическа и финансова стабилност на кандидата както следва:
1. Реализирана печалба преди лихви, данъци и амортизации (EBITDA) за 2010 година. 
2. Коефициент на задлъжнялост за 2010 година. 
3. Коефициент на рентабилност на приходите от продажби за 2010 година.
Уточнението е необходимо предвид съществуващите различни методи за извеждане на посочените коефициенти.

С уважение и пожелание за прохладни дни,Веселина Николова


4.8.2011 г.

ОТГОВОР № 72)
 Уважаема г-жа Николова

Методиката за изчисляване на посочените от вас показатели е следната:

1) EBITDA означава печалба преди лихви, данъци, обезценяване и амортизации. Изчислява се като към печалбата от обичайните дейности се прибавят разходите за амортизация и обезценка на дълготрайни материални и нематериални активи.

2) Коефициент на задлъжнялост за съответната година = Общо задължения / Собствен капитал.
3) Коефициент на рентабилност на приходите от продажби = Финансов резултат / Нетни приходи от продажби.
